Resep vir sukses(Foto: Verskaf) Elke soort voertuig het ŉ resep vir sukses. ŉ Bakkie moet taai wees en ŉ sportnuts veeldoelig. ŉ Koepee moet mooi en vinnig wees. En só kan ons aanhou. Die resep vir ŉ luikrug is seker die ingewikkeldste. Dit moet so mooi soos ŉ koepee wees, so vinnig soos ŉ sportmotor, so lig op brandstof soos ŉ begrotingsbuksie en so ruim soos ŉ sportnuts. Of wat praat ek dan nou? Peugeot het ŉ lang geskiedenis met die luikrug. Die Europeërs sal sê dat die Peugeot 205 GTi die beste warm luikrug ooit is. Ek het nog nooit een bestuur nie, maar dit is bitter, bitter mooi! Die spiksplinternuwe 208 is nóg mooier en ek sien al vir langer as ’n jaar daarna uit om dié buksie onder hande te kry. Die ontwerp is pragtig. Dit is sinoniem met Peugeot se huidige ontwerptaal en dit is geensins ŉ slegte ding nie. Sodra ŉ mens ingeklim het – nadat jy vir die ontwerp jou aantreklikste glimlag probeer gee het – stel die binneruim geensins teleur nie. Dit is modern, luuks en netjies aanmekaar gesit. Soos met die meeste Europese voertuie, is die spesifikasievlak sterk. Daar is alle luukshede, van klimaatbeheer tot Android Auto en Apple CarPlay. Aan die veiligheidskant bult die Peugeotjie verder sy spiere met ses lugsakke, sluitweerremme, vastrap- en stabiliteitsbeheer, wegtrek- en noodremhulp met elektroniese remkragverspreiding. Onder die kap sit ŉ lekker 1.2‑turbopetrol-driesilinderenjin wat 74 kW en 205 Nm bied. Dít is egter net een snytjie van die pizza. Die 6-spoed‑handrat met sy lekker gladde wisselaksie en sagte koppelaar maak saam met daardie enjin die 208 ŉ plesier in dorpsverkeer, óf op die oop pad. Van 100 km/h in onder 10 sekondes, 188 km/h voluit én die feit dat die Peugeot teen 5,8 ℓ/100 km om die gekombineerde siklus aan die brandstof kan teug, is ŉ lekker veelsydige pakket. Op die pad is waar die 208 sy staal wys. Wanneer ŉ mens moeg is, toer hy tjoepstil en sag geveer. As jy stout voel, jaag hy soos ŉ klein blitsbuksie tussen die verkeersligte én hy sluk drie kinders se skooltasse gemaklik elke oggend in. As ŉ mens na die resep vir ŉ puik luikrug kyk, verdien die 208 net regmerkies. Dit is uiters maklik om die 208 op te som. Ek het self al drie Franse luikrûe besit in die vorm van ŉ Citroën C3. Ek is egter nou bitter spyt dat daar nie só ŉ 208 in my oprit staan nie. Ek het my hart geheel en al op dié tjor verloor. Is daar enige foute? Geen kar is perfek nie. As ek dus moet rondkrap, sou ek sê die klein stuurwiel kan irriterend raak en die raakskerm om funksies soos die klimaatbeheer te stel, sou lekkerder werk met fisieke knoppies. Die reeks lyk só: Die reeks word deur ŉ 5 jaar/100 000 km‑waarborg en 3 jaar/60 000 km‑diensplan gedek. Die mededinging lyk só: 3 jaar/45 000 km‑diensplan 2 jaar/30 000 km‑diensplan 3 jaar/60 000 km‑diensplan Diensplan opsioneel 3 jaar/45 000 km‑diensplan Dit is almal slegs turboaangejaagde, Europese mededingers. Almal is werklik puik – maar die ontwerp van die 208 het vir my nie ŉ gelyke nie. Dit is ŉ pragvoertuig.